უნივერსიტეტის ღონისძიებების პორტალი

Level UP მეხუთე ლექცია „მოლაპარაკების ხელოვნება და გასაუბრება დამსაქმებელთან“
2025-04-10 15:00 - 17:00 (Asia/Dubai)
10 აპრილს, 15:00 საათზე, ილიას სახელმწიფო უნივერსიტეტის T102 აუდიტორიაში პროექტის Level UP მეხუთე ლექციას წაიკითხავს საერთაშორისო კომპანიის Knauf რეგიონული HR ხელმძღვანელი ირინა ფაცურია.
ლექციის თემებია:

მოლაპარაკების ხელოვნება
დამსაქმებელთან გასაუბრება (Job Interview)

HR პროფესიონალი პრაქტიკულ და გამოცდილებაზე დაფუძნებულ რეალურ რჩევებს მისცემს მონაწილეებს.
სამუშაო ენა: ქართული
დრო: 10 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N32
დასწრება თავისუფალია.

ინტერაქციული ვორკშოპი „გაიცანით ავსტრიელები და ქართველები: ბიზნესი, კომუნიკაცია და კულტურა − რაზე ვსაუბრობთ?“
2025-04-11 19:00 - 21:00
11 აპრილს, 19:00 საათზე, ილიას სახელმწიფო უნივერსიტეტის E207 აუდიტორიაში პროფესორი ალექსანდრე ბურკა ჩაატარებს ინტერაქციულ ვორკშოპს „გაიცანით ავსტრიელები და ქართველები: ბიზნესი, კომუნიკაცია და კულტურა − რაზე ვსაუბრობთ?“
ვორკშოპი ჩატარდება 9-13 აპრილს ავსტრიის ბურგენლანდის გამოყენებითი უნივერსიტეტის დელეგაციის ვიზიტის ფარგლებში.
ვორკშოპის თემები:

რა არის თანამედროვე ბიზნესის თავისებურებები ავსტრიასა და საქართველოში?
როგორ აისახება საერთაშორისო გარემო ბიზნესზე?
როგორ აისახება კულტურული განსხვავებები ბიზნესზე?
რომელი ასპექტებია გასათვალისწინებელი კორპორაციულ კონტექსტში კულტურათაშორისი ურთიერთობისას?
როგორია ავსტრიული მუშაობის სტილი, რას ფიქრობენ ახალგაზრდა პროფესიონალები საქართველოში?

დოქტ. ალექსანდრე ბურკა ბურგენლანდის გამოყენებით მეცნიერებათა უნივერსიტეტის (ავსტრია) საერთაშორისო ბიზნეს კომუნიკაციის პროფესორია. იგი უძღვება სალექციო კურსებს საერთაშორისო კომპეტენციების, კულტურათაშორის მენეჯმენტის და რუსული ენას (როგორც უცხო ენის) მიმართულებით. აქვს 60-ზე მეტ ქვეყანაში მოქმედ საერთაშორისო ორგანიზაციებსა და კომპანიებში სხვადასხვა მიმართულებით მუშაობის 25-წლიანი პროფესიული გამოცდილება.
სამუშაო ენა: ინგლისური
დრო: 11 აპრილი, 19:00-21:00
ადგილმდებარეობა: ილიას სახელმწიფო უნივერსიტეტის E207 აუდიტორია, ქ. ჩოლოყაშვილის გამზ. N3/5
დასწრება თავისუფალია.

სულხან-საბა ორბელიანი − ქართული ფილოლოგიური ტრადიციის განახლება
2025-04-14 14:00 - 16:00
14 აპრილს, 17:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის ლექსიკოგრაფიისა და ენობრივი ტექნოლოგიების ცენტრის ორგანიზებით ქართული ენის დღის აღსანიშნავად გაიმართება ღონისძიება, რომელიც ეძღვნება სულხან-საბა ორბელიანის გამორჩეულ მემკვიდრეობას ქართულ ფილოლოგიასა და თანამედროვე ლექსიკოგრაფიაში.
პროგრამა
სულხან-საბა ორბელიანის ქართული ლექსიკონის მოგზაურობა ევროპაში (ემანუელ დე იგლესიასის ქართულ-იტალიური და იტალიურ-ქართული ლექსიკონი) − ილიაუნის რექტორი, პროფესორი ნინო დობორჯგინიძე
კონკურსის „შექმენი ქართული ტერმინი“ მეოთხე ტურის გამარჯვებულების დაჯილდოება − ილიაუნის პროფესორი თინათინ მარგალიტაძე
ინგლისურ-ქართული პარალელური კორპუსის ახალი ვერსიის პრეზენტაცია − ლექსიკოგრაფიის სადოქტორო პროგრამის სტუდენტი ქეთევან მჭედლიშვილი
ინგლისურ-ქართული მრავალდარგოვანი ტერმინოლოგიური ლექსიკონის პლატფორმის პრეზენტაცია − ლექსიკოგრაფიის სამაგისტრო პროგრამის სტუდენტი გიორგი ოქროპირიძე
დრო: 14 აპრილი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

კატრინე ბენდცენ გოთფრედსენის საჯარო მოხსენება „ოკუპირებული პირადი სივრცეები: ბორდერიზაცია პალესტინაში, საქართველოსა და დასავლეთ საჰარაში“
2025-04-15 17:00 - 18:00
15 აპრილს, 17:00 საათზე, ილიას სახელმწიფო უნივერსიტეტის A103 აუდიტორიაში ილიაუნის ანთროპოლოგიის კვლევითი ცენტრისა და ანთროპოლოგიის სადოქტორო პროგრამის ორგანიზებით ანთროპოლოგიის დოქტორი კატრინე ბენდცენ გოთფრედსენი წაიკითხავს საჯარო მოხსენებას „ოკუპირებული პირადი სივრცეები: ბორდერიზაცია პალესტინაში, საქართველოსა და დასავლეთ საჰარაში“.
მომხსენებელი განიხილავს სამ განსხვავებულ სამხედრო ოკუპაციის შემთხვევას: პალესტინას, სამხრეთ ოსეთს და დასავლეთ საჰარას. ოკუპაცია აღქმულია, როგორც ძალაუფლების უწყვეტი პრაქტიკა, რომელიც აღწევს ყოველდღიურ და პირად სივრცეებში და არღვევს ნათესაურ კავშირებს. ბორდერიზაცია წარმოდგენილია როგორც ინსტრუმენტი, რომელიც ადამიანებს ყოფს ფიზიკურად, ბიუროკრატიულად და ემოციურად.
კატრინე ბენდცენ გოთფრედსენი (Katrine Bendtsen Gotfredsen, https://mau.se/en/persons/katrine.gotfredsen/) არის მალმოს უნივერსიტეტის კავკასიის კვლევების ლექტორი, კოპენჰაგენის უნივერსიტეტის ანთროპოლოგიის დოქტორი. ჩატარებული აქვს ვრცელი ეთნოგრაფიული საველე კვლევები საქართველოში. მისი კვლევითი ინტერესები მოიცავს პოლიტიკურ ტრანსფორმაციასა და გაურკვევლობას, რელიგიას, ისტორიასა და იდენტობას, მორალს, ასევე პოლიტიკურ ფორმებსა და პრაქტიკებს.
სამუშაო ენა: ინგლისური
დრო: 15 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის A103 აუდიტორია, ი. ჭავჭავაძის გამზ. N32
დასწრება თავისუფალია.

წიგნის „პოლონური და ქართული ეროვნული პროექტების ტრაექტორია: შემთხვევა ნაციონალიზმის შედარებითი კვლევისათვის“ პრეზენტაცია
2025-04-16 19:00 - 20:00
16 აპრილს, 19:00 საათზე, წიგნის სახლში „ლიგამუსში“ გაიმართება დავით დარჩიაშვილისა და ზურაბ სამარღანიშვილის წიგნის „პოლონური და ქართული ეროვნული პროექტების ტრაექტორია: შემთხვევა ნაციონალიზმის შედარებითი კვლევისათვის“ პრეზენტაცია.
წიგნი შეიქმნა შოთა რუსთაველის სამეცნიერო ფონდის მიერ 2022 წელს გაცემული გრანტის დახმარებით. ავტორებს ასევე ჰქონდათ პოზნანის ადამ მიცკევიჩისა და კრაკოვის იაგელონის უნივერსიტეტების ბაზაზე აღმოჩენილი აკადემიური მხარდაჭერა.
წიგნში შეფასებულია თანამედროვე ქართველი და პოლონელი ერების იდენტობისა და ეროვნული დისკურსების ფორმირების თითქმის სამასწლოვანი პერიოდი განმანათლებლებიდან დღემდე. არსებითად, ავტორები ორ ქვეყანაში მოდერნულობის ნაციონალურ ასპექტებზე მსჯელობენ.
ჩნდება კითხვა: რატომ პოლონეთი და საქართველო – რა საერთოა ამ ორი ერის თავგადასავალს შორის?
პასუხი შეიძლება სამგვარი იყოს:

ქართული და პოლონური ნაციონალიზმი რუსეთის იმპერიის ჩრდილქვეშ ყალიბდებოდა ორივე ერისათვის, ძირითადად, რუსები იყვნენ კოლონიური თუ პოსტკოლონიური „სხვა“;
ჩვენი ეროვნული თავგადასავლის გასაცნობიერებლად შედარებითი მეთოდი შეუდარებელია;
თანამედროვე ერად ჩამოყალიბებული პოლონური მაგალითი წარმატებულად უნდა შეფასდეს, საქართველოს კი ამ მხრივ ჯერაც ბევრი განსაცდელი ელის. შესაბამისად, წიგნის ავტორებს მიაჩნიათ, რომ საქართველოს ევროპული იდენტობის პერსპექტივები, ევროპეიზაციის ქართული შუქ-ჩრდილები პოლონური მაგალითის ფონზე უფრო გამოკვეთილად ჩანს და სამომავლო ძალისხმევის ვექტორს აჩვენებს.

ნაშრომის შექმნაში წვლილი შეიტანეს კონსულტანტმა ჩარლზ ფერბენქსმა და მკვლევარმა თამარ თოლორდავამ.
სამუშაო ენა: ქართული
დრო: 16 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ ჩარლზ პენსის ლექციების სამდღიანი კურსი „ბიოლოგიის ფილოსოფიის ძირითადი საკითხები“
2025-04-22 18:00 - 19:00
22, 24 და 25 აპრილს ილიას სახელმწიფო უნივერსიტეტის ფილოსოფიის პროგრამაზე გაცვლითი პროგრამის ERASMUS+ ფარგლებში ლუვენ-ლა-ნოვის უნივერსიტეტის (ბელგია) მეცნიერების ფილოსოფიისა და საზოგადოების ცენტრის პრეზიდენტი, ჟურნალის Philosophy, Theory, and Practice in Biology რედაქტორი, პროფესორი ჩარლზ პენსი ჩაატარებს ლექციების კურსს ბიოლოგიის ფილოსოფიის ძირითად საკითხებზე.
ლექციების თემები:

საფუძვლები: ბუნებრივი გადარჩევა როგორც კაუზალური, ემპირიული და პრობაბილისტური თეორია;
ბუნებრივი გადარჩევა, შეგუებულობა (fitness) და სახეობები: ადაპტაციონიზმის პროგრამის კრიტიკა; შეგუებულობის ცნების გაგება მიდრეკილების (propensity) ცნების გამოყენებით;
განვითარების ბიოლოგია, შეზღუდვები და ბიომრავალფეროვნება.

კურსზე რეგისტრაციისთვის მიმართეთ თამაზ თოხაძეს: tamaz_tokhadze@iliauni.edu.ge
რეგისტრაციის შემდეგ მიიღებთ ინფორმაციას წასაკითხი მასალებისა და აუდიტორიის შესახებ.
რეკომენდებული საკითხავი მასალა წინასწარ იქნება ხელმისაწვდომი.
სამუშაო ენა: ინგლისური
დრო: 22, 24, 25 აპრილი, 18:00 საათი
დასწრება თავისუფალია.
2025

კონფერენცია „ფსიქოთერაპიული მეთოდი − მითოდრამა“
2025-04-24 13:00 - 14:00
24 აპრილს ილიას სახელმწიფო უნივერსიტეტის ბავშვის განვითარების ინსტიტუტის, ქართულ-შვეიცარიული პროექტის „ნერგი“-სა და „საქართველოს ანალიტიკური ფსიქოლოგიის ასოციაციის” ორგანიზებით გაიმართება შემაჯამებელი კონფერენცია „ფსიქოთერაპიული მეთოდი − მითოდრამა“.
კონფერენციაში მონაწილეობას მიიღებს მეთოდის ავტორი, ციურიხის კონფლიქტების მართვის ინსტიტუტის დირექტორი, ციურიხის განათლების უნივერსიტეტის პროფესორი ალლან გუგენბიული.
ილიას სახელმწიფო უნივერსიტეტი 2009 წლიდან თანამშრომლობს ბერნის (შვეიცარია) ფსიქოლოგიური კონსულტაციის ცენტრსა და ამ ცენტრის ბავშვთა და მოზარდთა ჯგუფური ფსიქოთერაპიის განყოფილებასთან. ქართულ-შვეიცარიული პროექტის „ნერგი“ ფარგლებში (ლელა ქსოვრელაშვილი-შმიდისა და დავიდ შმიდის ინიციატივით) ჩატარებული აქვს ფსიქოლოგიური მუშაობა ბავშვებისა და მოზარდების სხვადასხვა სამიზნე ჯგუფთან საქართველოში.
მუშაობა ძირითადად მიმდინარეობს პროფესორ ალლან გუგენბიულის მეთოდზე „მითოდრამა“ დაყრდნობით, რომელიც ფსიქოთერაპიაში კლასიკოსი ავტორების (იუნგი, მორენო) ხედვების გაერთიანების ორიგინალურ ვერსიას წარმოადგენს.
მეთოდი დანერგილია ევროპისა და აზიის რიგ ქვეყნებში, მისი ეფექტიანობა დასტურდება მეთოდზე მორგებული შეფასების ინსტრუმენტებით.
კონფერენციაზე წარმოდგენილი იქნება პროექტ „ნერგის“ ფარგლებში მომზადებული ფსიქოთერაპევტების პრაქტიკის ამსახველი მოხსენებები.
დეტალური პროგრამა იხილეთ ბმულზე.
რეგისტრაციისთვის ეწვიეთ ბმულს: https://forms.gle/esySY6F6XhceBewP7
დრო: 24 აპრილი, 13:00 საათი (კონფერენციის დაწყების დრო)
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია (გთხოვთ, გაითვალისწინეთ, რომ ადგილების რაოდენობა შეზღუდულია).

Falling Walls Lab Georgia 2025 − საინფორმაციო შეხვედრა
2025-04-25 15:00 - 17:00
31 მაისს თბილისში გაიმართება ადგილობრივი კონკურსი, რომელიც შესთავაზებს სტუდენტებსა და დოქტორანტებს − ქართველ და საერთაშორისო ტალანტებს − თავიანთი ინოვაციური იდეების წარმოჩენის შესაძლებლობას. გამარჯვებული მონაწილეობას მიიღებს გლობალურ Falling Walls Science Summit-ზე ბერლინში.
ეს პლატფორმა კონკურსის მონაწილეებს აძლევს შესაძლებლობას, გაუზიარონ მსმენელს საკუთარი იდეები ბერლინის საერთაშორისო სცენაზე, ისწავლონ, როგორ შექმნან 3-წუთიანი მომგებიანი შეთავაზება, დაუკავშირდნენ წამყვან მეცნიერებს, მეწარმეებსა და მოაზროვნეებს.
კონკურსზე რეგისტრაციისთვის ეწვიეთ ბმულს: https://falling-walls.com/falling-walls-lab-georgia-0
რეგისტრაციის ვადა: 2025 წლის 12 მაისი
25 აპრილს, 15:00 საათზე, ილიას სახელმწიფო უნივერსიტეტის G106 დარბაზში გაიმართება Falling Walls Lab Georgia 2025-ის საინფორმაციო შეხვედრა, რომელზეც მსმენელი მიიღებს ინფორმაციას კონკურსის, განაცხადის პროცესის, დაშვების კრიტერიუმებისა და მონაწილეობის უპირატესობათა შესახებ.
საინფორმაციო შეხვედრაზე დასარეგისტრირებლად შეავსეთ ფორმა
https://fb.me/e/4TtJxQqBH
კონტაქტი: anika.freese@daad-lektorat.de
სამუშაო ენა: ქართული – ინგლისური
დრო: 25 აპრილი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

კვლევითი პროექტის „მოდერნულობის ინსტიტუციონალიზაცია საქართველოში: იმპერიისა და პერიფერიის თანაკვეთაზე“ წარდგენა
2025-04-25 17:30 - 18:30
25 აპრილს, 17:30 საათზე, წიგნის სახლში „ლიგამუსი“ გაიმართება სოციალური და კულტურის კვლევების ინსტიტუტის პროექტის „მოდერნულობის ინსტიტუციონალიზაცია საქართველოში: იმპერიისა და პერიფერიის თანაკვეთაზე“ წარდგენა.
საქართველოში მოდერნიზაციის შესწავლისას ეს კვლევა ყურადღებას ამახვილებს ცარისტული მმართველობის პირობებში განხორციელებულ მოდერნიზაციის იმპერიულ პროექტებსა და მათ გამოძახილზე 1918-1921 წლების დამოუკიდებლობის თუ ადრეულ საბჭოთა პერიოდში. მოდერნიზაციას პროექტი განიხილავს არა როგორც სწორხაზოვან პროცესს, ცალმხრივი ძალაუფლებრივი ურთიერთობებით – სადაც იმპერიის ცენტრი აწესებს გეგმას, რასაც პერიფერია პასიურად ასრულებს – არამედ წარმოაჩენს პროცესის მრავალმხრივობასა და ინტერესთა ჭიდილს, რაც ხშირად მოდერნიზაციასთან იმპერიის ცენტრის მიერ დაკავშირებული განზრახვებისგან განსხვავებულ მოულოდნელ შედეგებსაც იძლეოდა. პროექტის სიახლე მისი ინსტიტუციური და ინფრასტრუქტურული საფუძვლების წარმოჩენაცაა. დარგობრივად, მოდერნიზაციის, როგორც პროცესის, მრავალმხრივობისა და მატერიალურობის სათანადოდ მოსახელთებლად, პროექტი არსებითად ინტერდისციპლინური იქნება და გამოიყენებს კულტურის კვლევების, პოლიტეკონომიისა და ისტორიოგრაფიის თეორიულ და მეთოდოლოგიურ ინსტრუმენტებს.
პროექტს უხელმძღვანელებენ და კოორდინაციას გაუწევენ ლუკა ნახუცრიშვილი და ია ერაძე, ახალგაზრდა მეცნიერთა სტატუსით ჩართული იქნებიან თამარ ქებურია და გიორგი ჯავახიშვილი.
პროექტი 2025 წელს შოთა რუსთაველის ეროვნული სამეცნიერო ფონდის ფუნდამენტური კვლევების სახელმწიფო სამეცნიერო გრანტების კონკურსის ჰუმანიტარული მიმართულების ფარგლებში დაფინანსდა.
ღონისძიების მონაწილეები: ინსტიტუტის დირექტორი გიორგი მაისურაძე და პროექტის თანამშრომლები ლუკა ნახუცრიშვილი, ია ერაძე, თამარ ქებურია და გიორგი ჯავახიშვილი
სამუშაო ენა: ქართული
დრო: 25 აპრილი, 17:30 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2025

ისტორიის დოქტორ თეა ქართველიშვილის მოხსენება „ოკუპირებული ტერიტორიების ხელნაწერი მემკვიდრეობა“
2025-04-25 18:00 - 20:00
25 აპრილს, 18:00 საათზე, ილიას სახელმწიფო უნივერსიტეტის E209 აუდიტორიაში შუა საუკუნეების კვლევის ცენტრის მუდმივმოქმედ სემინარზე კ. კეკელიძის სახელობის საქართველოს ხელნაწერთა ეროვნული ცენტრის უფროსი მეცნიერ-თანამშრომელი, ისტორიის დოქტორი თეა ქართველიშვილი წაიკითხავს მოხსენებას „ოკუპირებული ტერიტორიების ხელნაწერი მემკვიდრეობა“ (კ. კეკელიძის სახელობის საქართველოს ხელნაწერთა ეროვნულ ცენტრში დაცული საისტორიო დოკუმენტების მიხედვით).
საქართველოს ოკუპირებული ტერიტორიების ისტორია დიდწილად პოლიტიკური კონიუნქტურის მსხვერპლია. აფხაზეთის ა/რ-ის და ცხინვალის რეგიონის ოკუპირებას წინ უსწრებდა ფსევდომეცნიერული ისტორიული ნაშრომების ტირაჟირება და პროპაგანდა. ობიექტური რეალობის აღსადგენად არსებითი მნიშვნელობა აქვს ავთენტური წყაროების შესწავლას, რომელთაგანაც ყველაზე დიდი სანდოობით დოკუმენტური მასალა გამოირჩევა. ისტორიული საბუთები მრავალფეროვანი შინაარსისაა და მოცემული რეგიონების ისტორიას სხვადასხვა კუთხით წარმოაჩენს. აღნიშნული მასალა თემატურად დაჯგუფებულია რამდენიმე კატეგორიად: რა შინაარსით გამოიყენებოდა ტერმინი „აფხაზეთი“ და „აფხაზი“, ოსი მოსახლეობა როდის და რატომ დაფუძნდა ქართლის სამეფოში, რა დამოკიდებულება ჰქონდათ მათ ადგილობრივ ფეოდალებსა და სამეფო კართან, რა ვითარება შეიქმნა რუსეთის გაბატონების შემდეგ.
სამუშაო ენა: ქართული
დრო: 25 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის E209 აუდიტორია, ქ. ჩოლოყაშვილის გამზ. N3/5
დასწრება თავისუფალია.

დისკუსია „სან პატრინიანოს მოდელის კონცეფცია და პრაქტიკაში დანერგვის პერსპექტივები“
2025-04-25 19:00 - 20:00
25 აპრილს, 19:00 საათზე, წიგნის სახლში „ლიგამუსი“ ორგანიზაციის „პრევენცია ცვლილებისთვის“ და ილიას სახელმწიფო უნივერსიტეტის სამართლის სკოლის ორგანიზებით გაიმართება დისკუსია, რომელზეც მომხსენებლები დეტალურად განიხილავენ სან პატრინიანოს მოდელს. ეს არის ერთ-ერთი ყველაზე წარმატებული სათემო სარეაბილიტაციო პროგრამა ნარკოტიკებზე დამოკიდებული პირებისა და განსაკუთრებით კანონთან კონფლიქტში მყოფი ადამიანების რეაბილიტაციისთვის, რომელსაც წარმატებით იყენებენ იტალიაში.
მომხსენებლები ასევე განიხილავენ საკითხებს:

სან პატრინიანოს მოდელის კონცეფცია და პრაქტიკული გამოცდილება;
თემაზე დაფუძნებული რეაბილიტაციის შესაძლებლობები და პერსპექტივები საქართველოში;
კანონთან კონფლიქტში მყოფი პირების რეაბილიტაციის მნიშვნელობა და საჭიროებები;
სტუდენტებისა და მომავალი პროფესიონალების ჩართულობა − როგორ გავიაზროთ და დავნერგოთ ასეთი მიდგომები ქართულ რეალობაში;

გაიმართება დისკუსია სტუდენტებთან და დაინტერესებულ საზოგადოებასთან.
ღონისძიების მიზანია სტუდენტებისა და ფართო საზოგადოებისთვის ხელმისაწვდომი და გასაგები გახდეს რეაბილიტაციის წარმატებული მოდელები, რათა უკეთ იქნეს გააზრებული მათი დანერგვის შესაძლებლობები საქართველოში. განსაკუთრებული ყურადღება დაეთმობა გზებს, თუ როგორ შეიძლება გამოყენებულ იქნეს თემაზე დაფუძნებული სარეაბილიტაციო მიდგომები კანონთან კონფლიქტში მყოფი პირებისთვის როგორც ციხის ალტერნატივა, სოციალური რეინტეგრაციისა და რეციდივის პრევენციისთვის.
მომხსენებლები: ანტონ (ტატო) ქელბაქიანი, ორგანიზაცია „პრევენცია ცვლილებისთვის“, ნატალია ცაგარელი, ორგანიზაცია „პრევენცია ცვლილებისთვის“
ღონისძიებას აფინანსებს ნიდერლანდების სამეფოს საელჩო.
სამუშაო ენა: ქართული
დრო: 25 აპრილი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ ფრანკ თომას გრუბის სემინარი „ამბების თხრობა: საზოგადოება, ისტორია, თანამედროვეობა და ლიტერატურა“
2025-04-26 16:00 - 18:00
26 აპრილს, 16:00 საათზე, ილიას სახელმწიფო უნივერსიტეტის F412 ოთახში პროგრამის Erasmus+ აკადემიური მობილობის პროგრამის ფარგლებში უფსალის უნივერსიტეტის პროფესორი, დოქტორი ფრანკ თომას გრუბი გამართავს სემინარს „ამბების თხრობა: საზოგადოება, ისტორია, თანამედროვეობა და ლიტერატურა“ (Geschichte(n) erzählen: Gesellschaft, Geschichte, Gegenwart und Literatur).
პროფესორ გრუბის კვლევის სფეროა თანამედროვე გერმანულენოვანი ლიტერატურა, გერმანიის დემოკრატიული რესპუბლიკის მწერლობა და კულტურისმცოდნეობის დიდაქტიკა. მისი სამეცნიერო ინტერესები მოიცავს ასევე ინტერ- და ტრანსკულტურულ საკითხებს, ხოლო მისი ნაშრომები დაკავშირებულია ავტობიოგრაფიულ მწერლობასთან, ლიტერატურულ ლიმინალურობასთან, ლიტერატურის შექმნასა და რეცეფციასთან, სამოგზაურო ლიტერატურასთან, ლიტერატურის თეორიასა და გერმანისტიკის, როგორც დარგის, განვითარებასთან უცხოეთში.
2003 წელს მან ზაარლანდის უნივერსიტეტში დაიცვა დისერტაცია თემაზე „გარდატეხა“ და „ერთიანობა“ გერმანულენოვან ლიტერატურაში. 2020 წელს გამოიცა მისი მეორე მონოგრაფია Traumreisen in Märchenländer? Studien zur Reiseliteratur aus der DDR Richtung “Westen“.
ფრანკ თომას გრუბი იყო გერმანისტიკის მიმართულების პროფესორი ჯერ გოტებორგის, შემდეგ – უფსალის უნივერსიტეტში. ამჟამად ხელმძღვანელობს უფსალის უნივერსიტეტის თანამედროვე ენათა ინსტიტუტს. ქსელის Landeskunde Nord დამაარსებელი და არაერთი ანთოლოგიის (მათ შორის Northern European Studies in Literature, Language and Culture) რედაქტორია. ასევე აქვეყნებს სამეცნიერო-პოპულარულ სტატიებს თანამედროვე გერმანულენოვანი ლიტერატურის შესახებ.
ვრცლად მომხსენებლის შესახებ იხილეთ ბმულზე: https://www.uu.se/en/contact-and-organisation/staff?query=N14-498.
სამუშაო ენა: გერმანული
დრო: 26 აპრილი, 16:00 საათი
ადგილმდებარეობა: ილიას სახელმწიფო უნივერსიტეტის F412 ოთახი, ქ. ჩოლოყაშვილის გამზ. N3/5
დასწრება თავისუფალია.

დოქტორანტ აია ბერაიას სადისერტაციო ნაშრომის „ფემინისტური დემოკრატია: ავტონომიის, იდენტობისა და მოქალაქეობის რეკონსტრუქცია“ დაცვა
2025-04-29 10:00 - 12:00
29 აპრილს, 10:00 საათზე, ილიას სახელმწიფო უნივერსიტეტის S800 აუდიტორიაში ილიას სახელმწიფო უნივერსიტეტსა და მიუნსტერის ვესტფალიის ვილჰელმის უნივერსიტეტს შორის სადოქტორო კვლევების ერთობლივი ხელმძღვანელობის (კოტუტელის) შესახებ ხელშეკრულების ფარგლებში ილიაუნის მეცნიერებათა და ხელოვნების ფაკულტეტის სადოქტორო პროგრამის „ფილოსოფია“ დოქტორანტი აია ბერაია დაიცავს სადოქტორო ნაშრომს „ფემინისტური დემოკრატია: ავტონომიის, იდენტობისა და მოქალაქეობის რეკონსტრუქცია“ (Feminist Democracy: Reconstruction of Autonomy, Identity and Citizenship).
ერთობლივი პროგრამა დოქტორანტს შესაძლებლობას აძლევს, კოტუტელის პრინციპზე დაფუძნებული მოდელით დაიცვას ნაშრომი და მიიღოს ორმაგი სადოქტორო ხარისხი და ორივე უნივერსიტეტის დიპლომი.
დოქტორანტი ნაშრომში მიზნად ისახავს დემოკრატიის ახალი მოდელის შემოთავაზებას რეალურად არსებული ლიბერალური დემოკრატიების რამდენიმე საფუძვლის რეკონსტრუქციის საშუალებით. ლიბერალური დემოკრატია კრიზისშია, რასაც სხვადასხვა სიმპტომი აქვს, მათ შორის, ელექტორალური მონაწილეობის შემცირება, ულტრამემარჯვენე მოძრაობის აღზევება და არალიბერალური რეჟიმების გაძლიერება. ამ გლობალური კრიზისის საპასუხოდ შემოთავაზებულია მოდელი „ფემინისტური დემოკრატია“, რომლის კონსტრუირება ხდება ნორმატიული ლიბერალური თეორიის, ლიბერალური დემოკრატიის საფუძველმდებარე იდეების თეორიულ სისუსტეებში ჩაძიებით და ამ იდეების ფემინისტური რეკონსტრუქციით. ამ მიზნის შესაბამისად ხდება ავტონომიის, იდენტობისა და მოქალაქეობის იდეების რეკონსტრუქცია. ნაშრომი მიზნად ისახავს დემოკრატიის ნორმატიული თეორიის შექმნას. შემოთავაზებული ნორმატიული თეორიული ჩარჩო შედგება იდეებისგან, როგორებიცაა: რელატიური ავტონომია და კოლექტიური ავტონომია, „იდენტობა“ როგორც ეთიკურ-ნორმატიული ცნება და მოქალაქეობის ფემინისტურ-რესპუბლიკური მოდელი ჰეტეროგენულ საზოგადოებებში.
სამეცნიერო ხელმძღვანელი მიუნსტერის უნივერსიტეტიდან: პროფესორი თომას გუტმანი
სამეცნიერო ხელმძღვანელი ილიას სახელმწიფო უნივერსიტეტიდან: ასოც. პროფესორი თამარ ცხადაძე
სამუშაო ენა: ინგლისური
დრო: 29 აპრილი, 10:00 საათი
ადგილმდებარეობა: ილიას სახელმწიფო უნივერსიტეტის S800 აუდიტორია, გ. წერეთლის ქ. N3
დასწრება თავისუფალია.

პროფესორ ოსკარ სანჩეზ მუნოზის საჯარო ლექცია „ადამიანის უფლებათა დაცვა ესპანეთის საკონსტიტუციო სასამართლოს მიერ“
2025-04-29 13:00 - 14:00
29 აპრილს, 13:00 საათზე, წიგნის სახლში „ლიგამუსი“ ილიაუნის სამართლის სკოლის მოწვევით პროფესორი ოსკარ სანჩეზ მუნოზი (Óscar Sánchez Muñoz) წაიკითხავს საჯარო ლექციას „ადამიანის უფლებათა დაცვა ესპანეთის საკონსტიტუციო სასამართლოს მიერ“.
პროფესორი მუნოზი არის ვალიადოლიდის უნივერსიტეტის (ესპანეთი) პროფესორი საკონსტიტუციო სამართლის მიმართულებით და ვენეციის კომისიის წევრი (შემცვლელი). 100-ზე მეტი სამეცნიერო ნაშრომის ავტორია და აქვს აკადემიური მოღვაწეობის 30-წლიანი გამოცდილება. პროფესორი მუნოზი ასევე არის საარჩევნო სამართლის აღიარებული ექსპერტი და არაერთი სამართლებრივი კვლევის/ანგარიშის ავტორი. ლექციებს კითხულობდა ევროპისა და ლათინური ამერიკის არაერთ წამყვან უნივერსიტეტში, მათ შორის ტორონტოს უნივერსიტეტში (University of Toronto (ICCS grant), ამერიკული უნივერსიტეტის სამართლის ვაშინგტონის კოლეჯში (American University Washington College of Law (Fulbright-Schuman grant) და ოტავის უნივერსიტეტში (University of Ottawa).
სამუშაო ენა: ინგლისური
დრო: 29 აპრილი, 13:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პანელური დისკუსია „ევროკავშირის გაფართოება გლობალური ცვლილებების ეპოქაში: შესაძლებლობები და გამოწვევები საქართველოსთვის“
2025-04-29 18:00 - 19:00
29 აპრილს, 18:00 საათზე, ილიას სახელმწიფო უნივერსიტეტის G106 დარბაზში გაიმართება პანელური დისკუსია თემაზე: „ევროკავშირის გაფართოება გლობალური ცვლილებების ეპოქაში: შესაძლებლობები და რისკები საქართველოსთვის“. დისკუსიაზე მიმოხილული იქნება შემდეგი საკითხები: ევროკავშირის გაფართოებასთან დაკავშირებული უსაფრთხოებისა და გეოპოლიტიკური არგუმენტები, გლობალური გეოპოლიტიკური ცვლილებების გავლენა ევროკავშირის სტრატეგიულ ხედვაზე, გლობალური ტრანსფორმაციების მნიშვნელობა საქართველოსთვის და ამ უკანასკნელის პოზიციონირება ახლად წარმოქმნილ გეოპოლიტიკურ ლანდშაფტში.
დისკუსიაში მონაწილეობას მიიღებენ ვურცბურგის უნივერსიტეტის პროფესორი სონია გრიმი და ილიას სახელმწიფო უნივერსიტეტის მეცნიერებათა და ხელოვნების ფაკულტეტის პროფესორები: გიორგი გვალია, ნინო ფავლენიშვილი, არჩილ აბაშიძე. დისკუსიას მოდერაციას გაუწევს ამავე ფაკულტეტის პროფესორი დავით აფრასიძე.
პანელური დისკუსია გაიმართება ჰორიზონტი ევროპის პროექტის „ცვლილებების მიღება: დაბრკოლებების დაძლევა და დემოკრატიის წინსვლა ევროპის სამეზობლოში“ (EMBRACE) ფარგლებში ვურცბურგის უნივერსიტეტთან (გერმანია) თანამშრომლობით.
სამუშაო ენა: ინგლისური
დრო: 29 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის N1
დასწრება თავისუფალია.

ფსიქოთერაპევტ შოთა ბერულავასთან შეხვედრა „Adolescence − ფსიქოლოგიური პერსპექტივები“
2025-04-30 14:00 - 16:00
30 აპრილს, 14:00 საათზე, ილიას სახელმწიფო უნივერსიტეტის S800 ოთახში, ფსიქოთერაპევტი, ილიაუნის ფსიქოლოგიის ალუმნი ქსელისა და ფსიქოლოგიის სკოლა ანიმოტერმის თანადამფუძნებელი შოთა ბერულავა გამართავს შეხვედრას თემაზე: „Adolescence − ფსიქოლოგიური პერსპექტივები“.
მომხსენებელი მხოლოდ სერიალს Adolescence არ განიხილავს, შეხვედრაზე ასევე ისაუბრებს თემებზე:

თაობათა შორის ემოციური და სოციალური ხიდჩატეხილობის სირთულეები;
ენობრივი და სიმბოლური სისტემები, რომლებიც თაობებს შორის განსხვავებას ქმნის და ზრდასრულებში გაუგებრობას იწვევს;
როგორ ეჯახებიან ახალგაზრდები საკუთარ სურვილებს, საზღვრებს, იდენტობის ძიებას და ოჯახის/საზოგადოების მოლოდინებს.

სამუშაო ენა: ქართული
დრო: 30 აპრილი, 14:00 საათი
ადგილმდებარეობა: ილიას სახელმწიფო უნივერსიტეტის S800 ოთახი, გ. წერეთლის ქ. N3
დასწრება თავისუფალია.
2025

დოქტორანტ სრომონ შარკარის საჯარო მოხსენება „იქ, სადაც მოედინება საკრალურობა: კლიმატის ცვლილების ადაპტაციის ინფრასტრუქტურული პოლიტიკა ინდოეთის ბენგალის დელტაში“
2025-04-30 17:00 - 18:00
30 აპრილს, 17:00 საათზე, ილიას სახელმწიფო უნივერსიტეტის A405 ოთახში ილიაუნის ანთროპოლოგიის კვლევითი ცენტრისა და ანთროპოლოგიის სადოქტორო პროგრამის ორგანიზებით სრომონ შარკარი, ლონდონის ეკონომიკის სკოლის (LSE) გეოგრაფიისა და გარემოს დეპარტამენტის დოქტორანტი საზოგადოებრივი გეოგრაფიისა და ურბანული კვლევების მიმართულებით, წაიკითხავს საჯარო მოხსენებას „იქ, სადაც მოედინება საკრალურობა: კლიმატის ცვლილების ადაპტაციის ინფრასტრუქტურული პოლიტიკა ინდოეთის ბენგალის დელტაში“.
მომხსენებელი ეთნოგრაფიულ დაკვირვებებზე დაყრდნობით განიხილავს ინდოეთში, ბენგალის დელტაში, მსოფლიო ბანკის მიერ დაფინანსებულ კლიმატური ცვლილების ადაპტაციის პროგრამას და მის ინფრასტრუქტურულ პოლიტიკას, კრიტიკულად გააანალიზებს ადაპტაციას, როგორც გარემოს მართვის ახალ რეჟიმს, რომელმაც ძირეულად გარდაქმნა მსოფლიოში ყველაზე დიდი დელტის კულტურული გეოგრაფია, ბუნებრივი ლანდშაფტი და სოციალურ-ეკოლოგიური ურთიერთობები.
სრომონ შარკარი ლონდონის ეკონომიკის სკოლის (LSE) გეოგრაფიისა და გარემოს დეპარტამენტის დოქტორანტია. სხვადასხვა დროს მუშაობდა ინტერდისციპლინურ მკვლევრად ინდოეთსა და ევროკავშირში. ამჟამად გაერთიანებული სამეფოს უმაღლესი განათლების აკადემიის ასოცირებული წევრია.
სამუშაო ენა: ინგლისური
დრო: 30 აპრილი, 17:00 საათი
ადგილმდებარეობა: ილიას სახელმწიფო უნივერსიტეტის A405 ოთახი, ი. ჭავჭავაძის გამზ. N32
დასწრება თავისუფალია.

მარი ბურდულის სახელობის ილიაუნის დასაქმების ფორუმი 2025
2025-05-03 12:00 - 18:00
ილიას სახელმწიფო უნივერსიტეტის სტუდენტურ საქმეთა დეპარტამენტის კარიერული განვითარების სერვისები წარმოგიდგენთ წლის ყველაზე მნიშვნელოვან კარიერული განვითარების ღონისძიებას ილიაუნის დასაქმების ფორუმი 2025.
ეს არის მნიშვნელოვანი პლატფორმა, რომელზეც ყველა სტუდენტსა თუ ახალგაზრდა სპეციალისტს გეძლევათ შესაძლებლობა, შეხვდეთ საქართველოს წამყვანი კომპანიების წარმომადგენლებს, გაიცნოთ სამუშაო შესაძლებლობები და დაიწყოთ პროფესიული გზა.
რატომ უნდა მიიღოთ მონაწილეობა?
სტუდენტებისთვის:

პირისპირ კომუნიკაცია 50+ კომპანიის HR და ტოპმენეჯმენტთან;
სამუშაო და სტაჟირების ექსკლუზიური შესაძლებლობები;
კარიერული კონსულტაციები და პრაქტიკული რჩევები;
LevelUp პროგრამის 100 მონაწილის სერტიფიკატების გადაცემის ცერემონია.

დამსაქმებლებისთვის:

პირისპირ კომუნიკაცია ილიაუნის სხვადასხვა ინტერესის მქონე მოტივირებულ სტუდენტებსა და კურსდამთავრებულებთან;
ბრენდის პოზიციონირება ახალგაზრდა პროფესიონალებს შორის;
ინოვაციური გარემო ტალანტების მოსაძებნად.

დრო: 3 მაისი, 12:00-18:00 საათი
ადგილი: ილიას სახელმწიფო უნივერსიტეტის E კორპუსის ეზო (ღია სივრცე სპეციალურად მოწყობილი პავილიონებით), ქ. ჩოლოყაშვილის გამზ. N3/5

ღონისძიების პროგრამა
12:00-13:00 – ოფიციალური გახსნა. პროგრამის LevelUp მონაწილე სტუდენტებისთვის სერტიფიკატების გადაცემა
12:00-18:00 – დამსაქმებლებთან პირისპირ კომუნიკაცია, სამუშაო შეთავაზებების განხილვა
15:00-17:00 – კომპანიების პრეზენტაციები კარიერული განვითარების შესახებ

მონაწილეობის პირობები
სტუდენტებისა და სტუმრებისთვის:
ღონისძიებაში მონაწილეობა შეუძლია ყველა დაინტერესებულ პირს წინასწარი რეგისტრაციის გარეშე.
კომპანიებისთვის:
კომპანიებს მონაწილეობა შეუძლიათ მხოლოდ წინასწარი რეგისტრაციით.
სარეგისტრაციო ბმული: https://forms.gle/UBRw3S5n4UK5stzq8
ილიაუნის დასაქმების ფორუმი საწყისი წერტილი თქვენი წარმატებული კარიერისთვის
პარტნიორობის პლატფორმა – სტუდენტებსა და კომპანიებს შორის
შემოქმედებითი გარემო ახალი იდეებისთვის
დამატებითი ინფორმაციისთვის დაგვიკავშირდით: 599 899 666

მარი ბურდულის შესახებ
მარი ბურდულმა ილიას სახელმწიფო უნივერსიტეტში 2006 წელს დაიწყო მუშაობა და თორმეტი წლის განმავლობაში წარმატებით ხელმძღვანელობდა ადამიანური რესურსების მართვის სამსახურს – ზრუნავდა ადამიანური რესურსების განვითარებასა და ახალი, მნიშვნელოვანი პროცესების შემუშავებაზე უნივერსიტეტში, ჩართული იყო სხვადასხვა სტრუქტურული ერთეულის განვითარების პროცესში.
მარი ბურდულმა შეიმუშავა ადამიანური რესურსების მართვის პოლიტიკა და ის ფაქტი, რომ დღეს ილიაუნის ადამიანური რესურსების მართვის სამსახური, ექსპერტთა შეფასებით, წარმატებით ფუნქციონირებს, დიდწილად სწორედ მისი დამსახურებაა.
მარის კოორდინატორობით უნივერსიტეტში სამი წლის განმავლობაში მიმდინარეობდა პროგრამის ERASMUS+ პროექტი PEOPLES, რომლის ფარგლებში განხორციელებულმა ცვლილებებმა დიდი გავლენა იქონია ადამიანური რესურსების მართვის სამსახურის განვითარებაზე.
მარი ბურდული გარდაიცვალა 2018 წელს. იგი გამორჩეული იყო გულისხმიერებით და პროფესიონალიზმით.

Embedding მოდელების მნიშვნელობა და აქტუალურობა, მათი შექმნისა და არქიტექტურის შერჩევის მეთოდოლოგია
2025-05-03 13:00 - 14:00
3 მაისს, 13:00 საათზე, ილიას სახელმწიფო უნივერსიტეტის T102 დარბაზში გაიმართება Tbilisi AI Meetups-ის შეხვედრა თემაზე „Embedding მოდელების მნიშვნელობა და აქტუალურობა, მათი შექმნისა და არქიტექტურის შერჩევის მეთოდოლოგია“.
მომხსენებელი სანდრო ბარნაბიშვილი გააანალიზებს embedding მოდელების როლს თანამედროვე ხელოვნური ინტელექტის სისტემებში. ძლიერი დიდი ენის მოდელების (LLM) აქტუალური განვითარების მიუხედავად, embedding-ები კვლავ მნიშვნელოვან ფუნქციას ასრულებს საძიებო და რეკომენდაციის სისტემებში.
მონაწილეები გაეცნობიან არა მხოლოდ იმ მიზეზებს, რაც განაპირობებს მათ მდგრად აქტუალობას, არამედ შეისწავლიან შექმნის მეთოდოლოგიასა და მოდელის არქიტექტურის სწორად შერჩევის პრინციპებს.
თემები:

კონტექსტის სიგრძის შეზღუდვები და RAG სისტემები
რატომ არ არის LLM-ები იდეალური embedding-ების გენერაციისთვის
Causal attention და contrastive learning
Sparse და dense retrieval მიდგომები (TF-IDF, SPLADE, ჰიბრიდული მოდელები)
Bi-Encoders, Cross-Encoders და Late Interaction
Latent interaction მოდელები და HNSW ძიება
Contrastive learning, triple loss და Siamese ქსელები
დარგზე მორგებული embedding მოდელების პრაქტიკა
შეფასება BEIR და MTEB ბენჩმარკების საშუალებით

ხელოვნური ინტელექტით, მონაცემთა დამუშავებითა და ინფორმაციის ძიების სისტემებით დაინტერესებულ სტუდენტებსა და მკვლევრებს შეუძლიათ რეგისტრაცია ბმულზე.
სამუშაო ენა: ინგლისური
დრო: 3 მაისი, 13:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ქ. ჩოლოყაშვილის გამზ. N3/5

ილიაუნის არქიტექტურის საბაკალავრო პროგრამის ღია კარის დღე
2025-05-05 08:00 - 17:00
8 მაისს, 13:30 საათზე, ილიას სახელმწიფო უნივერსიტეტის H105 ოთახში დიდი მოთხოვნის გამო კიდევ ერთხელ გაიმართება აბიტურიენტებისთვის არქიტექტურის საბაკალავრო პროგრამის ღია კარის დღე.
შეხვედრაზე აბიტურიენტები გაეცნობიან არქიტექტურის პროგრამის მიზნებსა და ღირებულებებს, მოისმენენ დეტალურ ინფორმაციას შემოქმედებითი ტურის, სასწავლო პროგრამისა და კარიერული პერსპექტივების შესახებ, გაიგებენ მეტს სტუდენტური ცხოვრების, გაცვლითი პროგრამებისა და კურსდამთავრებულთა კლუბის შესახებ, შეხვდებიან არქიტექტურის პროგრამის ხელმძღვანელსა და აკადემიურ პერსონალს.
დრო: 8 მაისი, 13:30 საათი
ადგილმდებარეობა: ილიას სახელმწიფო უნივერსიტეტი, ქ. ჩოლოყაშვილის გამზ. N3/5 (ვაკის პარკთან)
შეკრების ადგილი: H კორპუსის ეზო
კითხვების შემთხვევაში გთხოვთ, მოგვწერეთ ელფოსტაზე: archadmissions@iliauni.edu.ge
2025

სურსათის უვნებლობის მსოფლიო დღე და სტუდენტური კონკურსი
2025-05-06 12:00 - 13:00
6 ივნისს, 12:00 საათზე, ილიას სახელმწიფო უნივერსიტეტის G106 აუდიტორიაში გაიმართება სურსათის უვნებლობის მსოფლიო დღესთან დაკავშირებული მოხსენებათა ციკლი, რომლის მიზანია საზოგადოების ყურადღების გამახვილება სურსათის უვნებლობის მნიშვნელობაზე ადამიანის ჯანმრთელობისა და კეთილდღეობის თვალსაზრისით როგორც ხანმოკლე, ისე გრძელვადიან პერსპექტივაში.
წელს სურსათის უვნებლობის მსოფლიო დღის თემაა „სურსათის უვნებლობა: მეცნიერება მოქმედებაში“.
ამავე ღონისძიების ფარგლებში გაიმართება სტუდენტური კონკურსი „რატომ არის მეცნიერება მნიშვნელოვანი სურსათის უვნებლობისთვის?“, რომლის მიზანია მეცნიერების, სურსათის უვნებლობისა და ჯანმრთელობის ურთიერთკავშირის შესახებ ცნობიერების ამაღლება და სტუდენტთა კვლევების წახალისება.
კონკურსში მონაწილეობისთვის სტუდენტმა უახლეს სამეცნიერო შრომებზე დაყრდნობით უნდა მოამზადოს სამეცნიერო ესეი და საორგანიზაციო კომიტეტის მიერ შერჩევის შემთხვევაში წარადგინოს პრეზენტაციის სახით სურსათის უვნებლობის მსოფლიო დღეს.
ესეის სასურველი თემები:

მეცნიერების როლი სურსათის უვნებლობაში;
ყველაზე შეუსწავლელი სურსათი, რა ვიცით მის შესახებ?
გვჭირდება თუ არა ახალი სურსათის ბიოტექნოლოგიის გამოყენებით შემუშავება?

კონკურსის პირობები
კონკურსში მონაწილეობა შეუძლია საქართველოს უმაღლესი სასწავლებლების საბაკალავრო, სამაგისტრო საფეხურის და ერთსაფეხურიანი სამედიცინო პროგრამის სტუდენტს. მან უნდა მოამზადოს ესეი ქართულად ან ინგლისურად (2-4 გვ.) და არაუგვიანეს 1-ლი ივნისისა გამოგზავნოს ელექტრონულ მისამართზე: tamar_khocholava@iliauni.edu.ge
კონკურსის ეტაპები

ესეის გამოგზავნა;
ღონისძიების საორგანიზაციო ჯგუფის მიერ ესეის აკადემიური კეთილსინდისიერების შემოწმება;
წარმოდგენილი ნაშრომების შეფასება ღონისძიების საორგანიზაციო ჯგუფის მიერ და რამდენიმე საუკეთესოს შერჩევა.
მეორე ეტაპზე შერჩეულ ყველა ესეის ავტორს გადაეცემა მონაწილეობის სერტიფიკატი;
საუკეთესო ესეების ავტორები სურსათის უვნებლობის მსოფლიო დღეზე წარადგენენ ნაშრომებს;
სურსათის უვნებლობის დღეს შეირჩევა 3 საუკეთესო ესეის ავტორი და ისინი დაჯილდოვდებიან (დიპლომებით, სამახსოვრო საჩუქრებით).

სამუშაო ენა: ქართული
დრო: 6 ივნისი, 12:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქუჩა N1
დასწრება თავისუფალია.

მკვლევარ რავზა ალთუნთაშ ჩაქირის საჯარო ლექციები ილიას სახელმწიფო უნივერსიტეტში
2025-05-06 17:00
6 და 7 მაისს ილიას სახელმწიფო უნივერსიტეტის გ. წერეთლის აღმოსავლეთმცოდნეობის ინსტიტუტის მუდმივმოქმედი სემინარის მოწვეული მკვლევარი, მარმარის უნივერსიტეტის ასისტენტ-პროფესორი რავზა ალთუნთაშ ჩაქირი სტუდენტებისთვის, მკვლევრებისა და თემით დაინტერესებული საზოგადოებისთვის წაიკითხავს ლექციებს, რომლებიც მიზნად ისახავს ისლამურ სამყაროში მოდერნულობისა და დემოკრატიის შესახებ მიმდინარე დისკუსიების გააზრებას.

„ისლამი და მოდერნულობა“
მომხსენებელი განიხილავს დებატებს მოდერნულობის შესახებ ისლამურ აზროვნებაში და განსაკუთრებულ ყურადღებას დაუთმობს ისლამური მოდერნისტული მოძრაობის წარმომადგენელთა, მათ შორის მუჰამად აბდუსა და ფაზლურ რაჰმანის, კონცეპტუალურ მემკვიდრეობას. ისაუბრებს დინამიკის შესახებ, რომელიც არსებობს ტრადიციასა და რეფორმას შორის თანამედროვე მუსლიმურ საზოგადოებებში, იმსჯელებს მრავალგვარი მოდერნულობის კონცეფციაზე.
სამუშაო ენა: ინგლისური
დრო: 6 მაისი, 17:00-18:30 საათი
ადგილმდებარეობა: ილიას სახელმწიფო უნივერსიტეტის S კორპუსი, სხდომათა დარბაზი N201/202, გ.წერეთლის ქ. N3
დასწრება თავისუფალია.

„მუსლიმური დემოკრატიის პოლიტიკური თეორიის შესახებ“
განიხილავს ისეთ თემებს, როგორებიცაა: მულტიკულტურალიზმი, სეკულარიზმი, კონსტიტუციონალიზმი და საზოგადოებრივი სფეროს მოწყობა. წარმოადგენს მუსლიმური დემოკრატიის იდეას, როგორც პოლიტიკური, და არა თეოლოგიური, თეორიის განხილვის საგანს.
სამუშაო ენა: ინგლისური
დრო: 7 მაისი, 12:00-13:30 საათი
ადგილმდებარეობა: ილიას სახელმწიფო უნივერსიტეტის S კორპუსი, სხდომათა დარბაზი N201/202, გ.წერეთლის ქ. N3
დასწრება თავისუფალია.

მომხსენებლის შესახებ
რავზა ალთუნთაშ ჩაქირი მარმარის უნივერსიტეტის შუა აღმოსავლეთისა და ისლამური კვლევების ინსტიტუტის ასისტენტ-პროფესორია. 2018 წელს დოქტორის ხარისხი მოიპოვა დარჰემის უნივერსიტეტში. მისი მონოგრაფია „მუსლიმური დემოკრატიის პოლიტიკური თეორია“ (Edinburgh University Press, 2022) 2024 წელს ითარგმნა არაბულად და გამოიცა კატარის უნივერსიტეტის გამომცემლობაში.
2025

ელჩ ჰიონდუ კიმის საჯარო ლექცია „კორეა-საქართველოს ურთიერთობების გაძლიერება მომავალი პარტნიორობისათვის“
2025-05-06 17:00 - 18:00
6 მაისს, 17:00 საათზე, ილიას სახელმწიფო უნივერსიტეტის G106 დარბაზში კორეის რესპუბლიკის ელჩი საქართველოში ჰიონდუ კიმი წაიკითხავს საჯარო ლექციას „კორეა-საქართველოს ურთიერთობების გაძლიერება მომავალი პარტნიორობისათვის“.
მომხსენებელი შეეხება კორეასა და საქართველოს შორის ორმხრივ ურთიერთობებსა და სამომავლო თანამშრომლობის გაღრმავების შესაძლებლობებს, აღწერს ამ ქვეყნების წარსულ განვითარებასა და ამჟამინდელ მდგომარეობას.
ელჩმა კიმმა კარიერა დაიწყო 1988 წელს საჯარო სამსახურში, კორეის მთავრობის გაერთიანების სამინისტროში, როგორც საშუალო რანგის თანამდებობის პირმა. ის მუშაობდა ჩრდილოეთ და სამხრეთ კორეას შორის მიმოცვლისა და თანამშრომლობის ხელშეწყობაზე, ასევე ჩრდილოეთ კორეის ადამიანის უფლებების გაუმჯობესებაზე. 2008 წლიდან საგარეო საქმეთა სამინისტროში მუშაობს დიპლომატად. საქმიანობდა აშშ-ში, დიდ ბრიტანეთში, უნგრეთში, ფილიპინებში, ეთიოპიასა და გვატემალაში.
აქვს მინიჭებული ბაკალავრის ხარისხი პოლიტიკურ მეცნიერებასა და ფილოსოფიაში (1993) ნიუ-იორკის უნივერსიტეტში (NYU), საერთაშორისო ურთიერთობების მაგისტრის წოდება (1997) – კორეის იონსეის უნივერსიტეტის საერთაშორისო კვლევების სამაგისტრო სკოლაში.
სამუშაო ენა: ინგლისური
დრო: 6 მაისი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.

ფსიქიკური ჯანმრთელობის კვირეული
2025-05-07 08:00 - 17:00
13-16 მაისს ილიას სახელმწიფო უნივერსიტეტის G106 დარბაზში ილიაუნის ფსიქიკური ჯანმრთელობის ცენტრისა და ფონდის „გლობალური ინიციატივა ფსიქიატრიაში − თბილისი“ თანამშრომლობით გაიმართება ფსიქიკური ჯანმრთელობის შესახებ ცნობიერების ამაღლების კვირეული. ლექციების ციკლი ანტისტიგმის კამპანიის ნაწილია და მიზნად ისახავს ახალგაზრდებში გავრცელებული ფსიქიკური ჯანმრთელობის პრობლემების შესახებ ცნობიერების ამაღლებას და სტიგმის შემცირებას.
კვირეულის თემაა „თემი“. სტუდენტურ თემს შესწევს ძალა, შექმნას ერთიანობისა და მიკუთვნებულობის განცდა. იყო უსაფრთხო და პოზიტიური თემის წევრი, მნიშვნელოვანია ფსიქიკური ჯანმრთელობისა და კეთილდღეობისთვის. ახალგაზრდები იზრდებიან და ვითარდებიან, როდესაც დაკავშირებულები არიან სხვებთან, მხარდამჭერი გარემო კი შეახსენებს, რომ მარტო არ არიან.
კვირეული იმართება ევროკავშირის მიერ დაფინანსებული პროექტის „საქართველოს ფსიქიკური ჯანმრთელობის კომპასის (COMPASS-GE)“ ფარგლებში.
კვირეული ეძღვნება ილიაუნის ფსიქიკური ჯანმრთელობის ცენტრის მკვლევრის, 2024 წლის 10 აგვისტოს მთაში ტრაგიკულად დაღუპული არჩილ ბადრიაშვილის ხსოვნას. არჩილი აქტიურად ცდილობდა ფსიქიკური ჯანმრთელობის შესახებ ცნობიერების ამაღლებას სხვადასხვა საქმით. მისი დამსახურებით მსოფლიოს ბევრ უმაღლეს წერტილზე გაუშლიათ ბანერი ფსიქიკური ჯანმრთელობის მნიშვნელობის შესახსენებლად.

კვირეულის ღონისძიებები
ინტერაქტიური ლექცია „დეპრესია ახალგაზრდებში“
ილიაუნის ფსიქიკური ჯანმრთელობის ცენტრის თანამშრომელი, ფსიქიატრი მიშიკო დუმბაძე წაიკითხავს ლექციას „დეპრესია ახალგაზრდებში“.
მომხსენებელი განიხილავს, რა არის და რა არ არის დეპრესია, როგორ ამოვიცნოთ ნიშნები და სად ვეძებოთ დახმარება.
დრო: 13 მაისი, 14:00-15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

ინტერაქტიური ლექცია „სტრესის მართვა“
ილიაუნის ფსიქიკური ჯანმრთელობის ცენტრის და ფონდის „გლობალური ინიციატივა ფსიქიატრიაში − თბილისი“ ფსიქოლოგი ანა ჯანიკაშვილი წაიკითხავს ლექციას „სტრესის მართვა“.
მომხსენებელი განიხილავს სტრესის გამომწვევ ფაქტორებს, ნეირობიოლოგიას და გამკლავების სტრატეგიებს.
დრო: 14 მაისი, 12:00-13:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

ინტერაქტიური ლექცია „შფოთვა და პანიკური შეტევა“
ილიაუნის ფსიქიკური ჯანმრთელობის ცენტრისა და ფონდის „გლობალური ინიციატივა ფსიქიატრიაში – თბილისი“ ფსიქოლოგი ანა პაპავა წაიკითხავს ლექციას „შფოთვა და პანიკური შეტევა“.
მომხსენებელი განიხილავს შფოთვის ნიშნების ამოცნობისა და მართვის სტრატეგიებს, ასევე, რა არის პანიკური შეტევა და როგორ შეიძლება მისი მართვა.
დრო: 16 მაისი, 14:00-15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

2025

პროექტის „სტუდენტური ინიციატივა“ დასკვნითი შეხვედრა
2025-05-07 20:00 - 21:00
7 მაისს, 20:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის მართლმსაჯულების განვითარებისა და სამართლებრივი სწავლების ცენტრისა და სტუდენტთა საინიციატივო ჯგუფის ორგანიზებით გაიმართება პროექტის „სტუდენტური ინიციატივა“ დასკვნითი შეხვედრა. პროექტის მონაწილე სამი საუკეთესო გუნდი დამსწრეთ გააცნობს საკანონმდებლო ინიციატივის დასაბუთებულ იდეას, რომელსაც შეაფასებს სამართლის სკოლის ლექტორებითა და საინიციატივო ჯგუფის წარმომადგენლებით დაკომპლექტებული ჟიური.
სამუშაო ენა: ქართული
დრო: 7 მაისი, 20:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ იოჰან ტრალაუს საჯარო ლექციები
2025-05-08 08:00 - 17:00
19, 22 და 23 მაისს წიგნის სახლში „ლიგამუსი“ სავლე წერეთლის ფილოსოფიის ინსტიტუტის ორგანიზებით უფსალის უნივერსიტეტის
პროფესორი იოჰან ტრალაუ წაიკითხავს საჯარო ლექციებს პოლიტიკური და მორალის ფილოსოფიის საწყისების შესახებ ძველ ბერძნულ ფილოსოფიასა და ლიტერატურაში.
უფსალის უნივერსიტეტის (შვედეთი) პროფესორი იოჰან ტრალაუ ევროკავშირის გაცვლითი პროგრამით ერაზმუს+ იმყოფება ილიას სახელმწიფო უნივერსიტეტში. მისი სამეცნიერო კვლევის თემაა პოლიტიკური ფილოსოფიის დაბადება ანტიკურ საბერძნეთში. 2013 წელს შვედეთის აკადემიამ გადასცა იოჰან ლუნდბლადის პრიზი კლასიკურ ფილოლოგიასა და ანტიკურ ისტორიაში.

პოლიტიკური და მორალის ფილოსოფიის საწყისები I: პლატონთან, ჰომეროსთან და ხეთურ გილგამეშის ეპოსში
მომხსენებელი განიხილავს პოლიტიკური და მორალური ფილოსოფიის საწყისებს, რომელთა აღმოჩენა შესაძლებელია „შინაგანი კრიტიკით“. ეს გულისხმობს რაციონალური არგუმენტაციის იმ ტექნიკათა ერთობლიობას, რომელიც არ არის პლატონის მიერ გამოყენებულის მსგავსი. შინაგანი კრიტიკა ნიშნავს შეხედულების „შიგნიდან“ უარყოფის მცდელობას, რაც ძალიან ხშირად ემყარება თანამოსაუბრის პირადი არგუმენტის წინაპირობას. თუმცა საკითხავია, იყო თუ არა აზროვნების ეს ფორმა დასაწყისიდანვე? ჰომეროსის „ილიადისა“ და ხეთური გილგამეშის ფრაგმენტების ანალიზის საფუძველზე მომხსენებელი მიიჩნევს, რომ ამ ადრეულ ბერძნულ და ანატოლიურ წყაროებში მსგავსი არგუმენტაცია არ გვხვდება და შინაგანი კრიტიკა უნდა გავიაზროთ როგორც ინტელექტუალური და ისტორიული ინოვაცია, რომლის წარმოშობა სხვა ადგილებსა და უფრო გვიანდელ დროში უნდა ვეძებოთ.
სამუშაო ენა: ინგლისური
დრო: 19 მაისი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პოლიტიკური და მორალის ფილოსოფიის საწყისები II: რატომ შეიძლება ესქილეს „ორესტეა“ უფრო მნიშვნელოვანი იყოს, ვიდრე პროტაგორასი
მომხსენებელი მიმოიხილავს შინაგანი კრიტიკის თემას ძველ ბერძნულ ლიტერატურაში. იგი ამტკიცებს, რომ თეოგნიდესი და საფო ქმნიან შინაგანი კრიტიკის ისტორიის მნიშვნელოვან ეტაპს, დიდი ალბათობით იგივე შეიძლება ითქვას ძვ.წ. V საუკუნის ფილოსოფოსსა და სოფისტ პროტაგორასზე, მიუხედავად იმისა, რომ პროტაგორასის წყაროები და ფრაგმენტები ურთიერთსაპირისპირო და ბუნდოვანია. განსხვავებულია ათენელი დრამატურგი ესქილე. მისი „ორესტეა“, რომელიც ძვ.წ. 458 წელს დაიდგა, პირველი მაგალითია ბერძნულ ლიტერატურაში, რომელშიც ერთი პერსონაჟი მეორეს მისი არგუმენტის ლოგიკურ შეუსაბამობაზე მიუთითებს. ეს ტრილოგია სავსეა სისხლით, შურისძიებით, მკვლელობით, ადამიანის შეწირვითა და უზნეობით. თუმცა ამავდროულად ის ნორმატიული თეორიის ისტორიის ბრწყინვალე ეტაპია პოლიტიკური, მორალური და სამართლებრივი გააზრების სფეროში,ისევე როგორც თეორიული ტერმინოლოგიის განვითარებაში.
სამუშაო ენა: ინგლისური
დრო: 22 მაისი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პოლიტიკური და მორალის ფილოსოფიის საწყისები III: სოფოკლეს „ელექტრა“ და ნორმატიული თეორიის ანატომია
მომხსენებელი განიხილავს „ელექტრას“, რომელიც შესაძლოა ჩაითვალოს მორალსა და პოლიტიკაზე პლატონამდელი მსჯელობის კულმინაციად, და ამ კუთხით ისაუბრებს ისტორიკოს ჰეროდოტოსზე, ორატორ თრასიმაქოსზე, ტრაგიკოს პოეტ ევრიპიდესა და ფილოსოფოს სოკრატეზე. კულმინაციას წარმოადგენს სოფოკლეს „ელექტრა“, რომელიც ძვ.წ. 410 წელს დაიდგა სცენაზე. იმ დროისთვის პლატონი, ალბათ, ჯერ კიდევ ყმაწვილი იყო (შესაძლოა მას იმ დროს მიეღო უფლება, ჭიდაობაში ეასპარეზა უფროსთა კატეგორიაში). თუმცა სოფოკლე წარმოაჩენს იმგვარი ფორმის უარყოფას, რომლის დაკავშირებაც შესაძლებელია პლატონთან. მკვლელობასა და შურისძიებაზე გამართულ რეზონანსულ დისკუსიაში ის ელექტრას საშუალებას აძლევს, უარყოს კონკრეტული არგუმენტი, რომელიც საპასუხო მკვლელობას ეხება. ეს არის შიდა კრიტიკის თვალსაჩინო შემთხვევა. უფრო მეტიც, სოფოკლე ქმნის კონცეპტუალურ შეთავაზებას, კერძოდ, ბერძნულ ტერმინ „ნომოსს“, ტიპურ „კანონს“,ნორმატიული პრინციპის ცნების განსასაზღვრად. ამდენად ძვ.წ. V საუკუნის პოეზია წარმოადგენს ბერძნული პოლიტიკურ-მორალური ფილოსოფიის განვითარების ფუნდამენტს და საჭიროა ძველ ისტორიაში ფილოსოფიური და ნორმატიული არგუმენტების ხელახალი აღმოჩენა.
სამუშაო ენა: ინგლისური
დრო: 23 მაისი, 17:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოკუმენტური კინოს დღეები ილიაუნიში - ფილმის „ლურჯი მოცვი“ ჩვენება
2025-05-08 19:00 - 20:00
ილიაუნის რელიგიის კვლევების ალუმნი ქსელი და დოკუმენტური კინოს ასოციაცია (DOCA) წარმოგიდგენთ დოკუმენტური ფილმების ჩვენების სერიას „დოკუმენტური კინოს დღეები ილიაუნიში“.
მაყურებელს ექნება შესაძლებლობა არა მხოლოდ გაეცნოს თანამედროვე ქართულ დოკუმენტურ ფილმებს, არამედ ფილმების ავტორებთან ერთად იმსჯელოს ფილმებში ასახულ საკითხებზე.
8 მაისს, 19:00 საათზე, ილიაუნიში გაიმართება სერიის პირველი ფილმის „ლურჯი მოცვი“ (2023, 75 წთ) ჩვენება.
ფილმის შესახებ
ყოფილი ინჟინერი სოსო და დიასახლისი ნინო, თავიანთ შვილებთან, გიორგისთან და ლაზარესთან, ერთად ზუგდიდში, დე ფაქტო საზღვართან ძალიან ახლოს საოჯახო სასტუმროსა და ფერმას უძღვებიან.
მოწვეული სტუმარი: რეჟისორი ელენე მიქაბერიძე
მოდერატორი: სოფო ზვიადაძე, ასოცირებული პროფესორი კულტურის და რელიგიის კვლევების მიმართულებით
ენა: ქართული, სუბტიტრები: ინგლისური
დრო: 8 მაისი, 19:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის N1
დასწრება: თავისუფალია

ილიას სახელმწიფო უნივერსიტეტი ევროპის დღეზე
2025-05-09 12:00 - 18:00
9 მაისს, 12:00-დან 18:00 საათამდე, ექსპო ჯორჯიას ტერიტორიაზე გაიმართება ევროპის დღე 2025.
მე-11 პავილიონის ციფრულ სივრცეში წარმოდგენილი იქნება ილიას სახელმწიფო უნივერსიტეტის სტენდი, რომელზეც სტუმრები გაეცნობიან ილიაუნისა და ევროკავშირის თანამშრომლობით განხორციელებულ პროექტებს და მონაწილეობას მიიღებენ სხვადასხვა საინტერესო ღონისძიებაში.
მათ აქ დახვდებათ ფაბლაბ ილიაუნისა და ევროკავშირის დაფინანსებული პროექტის „ახალგაზრდული ტექნოლოგიური კლუბების ქსელი“ საინფორმაციო კუთხე.
სტუმრებს საშუალება ექნებათ, მეტი გაიგონ ლაბორატორიის საქმიანობის შესახებ, დეტალურად გაეცნონ ტრენინგკურსებს, პროექტებს, ჰაკათონებს, დაათვალიერონ ფაბლაბის დანადგარებით შექმნილი საგამოფენო და საინჟინრო ნივთები, გაეცნონ ევროკავშირის მიერ დაფინანსებული პროექტის არსს.
სტენდზე ასევე წარმოდგენილი იქნება ევროკავშირის მიერ დაფინანსებული ერაზმუსის პროექტის „განათლება მდგრადი განვითარებისთვის საბუნებისმეტყველო მეცნიერებებში“ (PRESS) ფარგლებში სტუდენტების მიერ შემუშავებული რესურსების დაზოგვისა და გადამუშავების პროექტების მაკეტები.
დრო: 9 მაისი, 12:00-18:00 საათი
ადგილმდებარეობა: ექსპო ჯორჯიას მე-11 პავილიონი, ა. წერეთლის ქ. N118
ღონისძიების შესახებ ვრცლად.

ინტერაქტიური ლექცია „დეპრესია ახალგაზრდებში“
2025-05-13 14:00 - 15:00
ილიაუნის ფსიქიკური ჯანმრთელობის ცენტრის თანამშრომელი, ფსიქიატრი მიშიკო დუმბაძე წაიკითხავს ლექციას „დეპრესია ახალგაზრდებში“.
მომხსენებელი განიხილავს, რა არის და რა არ არის დეპრესია, როგორ ამოვიცნოთ ნიშნები და სად ვეძებოთ დახმარება.
დრო: 13 მაისი, 14:00-15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1

პროფესორ აქსელ გოსრის საჯარო ლექციები
2025-05-13 18:00 - 19:00
13 და 15 მაისს, 18:00 საათზე, ილიას სახელმწიფო უნივერსიტეტის F303 აუდიტორიაში გაცვლითი პროგრამის ERASMUS+ ფარგლებში ლუვენ-ლა-ნოვის უნივერსიტეტის პროფესორი აქსელ გოსრი აკადემიური პერსონალისთვის წაიკითხავს ორ ლექციას პოლიტიკის ფილოსოფიისა და ეთიკის სამართლიანობასა და მასთან დაკავშირებულ საკითხებზე. ლექციების თემატიკა ეფუძნება მის წიგნს “What is Intergenerational Justice?“ (Polity, 2023).
ლექციებზე რეგისტრაციისა და საკითხავი მასალისთვის დაუკავშირდით თამაზ თოხაძეს: tamaz_tokhadze@iliauni.edu.ge
ილიაუნის მაგისტრანტებსა და დოქტორანტებს, რომელთა კვლევა დაკავშირებულია პროფესორ გოსრის კვლევით ინტერესებთან, შეუძლიათ გამოგზავნონ ერთგვერდიანი ინგლისურენოვანი აბსტრაქტი თავიანთი კვლევის შესახებ. ისინი მიიღებენ უკუკავშირს პროფესორ გოსრისგან.
დაინტერესების შემთხვევაში წერილი გაუგზავნეთ თამაზ თოხაძეს.
პროფესორ გოსრის მინიჭებული აქვს აკადემიური ხარისხი სამართალში (B.A. St. Louis and Louvain), ასევე გარემოს დაცვის სამართალსა (LL.M., University of London, 1996) და ფილოსოფიაში (PhD., 2000, Louvain, Dopp Prize 2001). მისი ძირითადი კვლევითი ინტერესებია პოლიტიკის ფილოსოფია და ეკონომიკური და სოციალური ეთიკა. იგი არის სამი წიგნის ავტორი, მათ შორისაა: “What is Intergenerational Justice?“ (Polity, 2023), “La justice climatique“ (PUF, 2024, თანაავტორი P. André) და ხუთი წიგნის რედაქტორი, მათ შორისაა: “Ageing without Ageism?“ (OUP, 2023, თანაავტორი G. Bognar), “Institutions for Future Generations“ (OUP, 2016, თანაავტორი I. Gonzalez-Ricoy).
პუბლიკაციების შესახებ მეტი ინფორმაციისთვის ეწვიეთ მის გვერდს Google Scholar-ზე.
სამუშაო ენა: ინგლისური
დრო: 13, 15 მაისი, 18:00 საათი
ადგილმდებარეობა: ილიას სახელმწიფო უნივერსიტეტის F303 აუდიტორია, ქ. ჩოლოყაშვილის გამზ. N3/5
